Meddelelse fra EFTA-Tilsynsmyndigheden i henhold til artikel 4, stk. 1, litra a), i den retsakt, der omtales i punkt 64a i bilag XIII til EØS-aftalen (Rådets forordning (EØF) nr. 2408/92 af 23. juli 1992 om EF-luftfartsselskabers adgang til luftruter inden for Fællesskabet)

Indførelse af forpligtelse til offentlig tjeneste hvad angår ruteflyvning mellem Røst og Bodø

(2001/C 237/10)

1. INDLEDNING

I medfør af artikel 4, stk. 1, litra a), i Rådets forordning (EØF) nr. 2408/92 af 23. juli 1992 om EF-luftfartsselskabers adgang til luftruter inden for Fællesskabet (http://europa.eu.int/eur-lex/en/lif/dat/en-392R2408.html) har Norge besluttet at indføre ny forpligtelse til offentlig tjeneste pr. 1. februar 2002 hvad angår ruteflyvning på følgende rute:

Røst-Bodø.

2. FORPLIGTELSEN TIL OFFENTLIG TJENESTE ER SOM FØLGER

2.1. Antal afgange, kapacitet, ruteføring og fartplaner

Kravene gælder året rundt. Forpligtelsen omfatter daglige afgange i begge retninger.

Antal afgange

- Mindst to daglie returflyvninger mandag-fredag og mindst to returflyvninger lørdag-søndag kombineret.

Kapacitet

- I begge retninger skal der tilbydes mindst 150 pladser mandag-fredag kombineret og mindst 30 pladser lørdag-søndag kombineret.

- Hvis antallet af solgte pladser i perioden 1. januar til 30. juni eller 1. august til 30. november udgør over 70 % af det samlede antal tilbudte pladser, skal luftfartsselskabet øge kapaciteten i overensstemmelse med transport- og kommunikationsministeriets bestemmelser, jf. bilaget til denne meddelelse.

- Hvis antallet af solgte pladser i perioden 1. januar til 30. juni eller 1. august til 30. november er lavere end 35 % af det samlede antal tilbudte pladser, kan luftfartsselskabet reducere kapaciteten i overensstemmelse med transport- og kommunikationsministeriets bestemmelser, jf. bilaget til denne meddelelse.

Ruteføring

- I begge retninger skal mindst én af de daglige flyvninger mandag-fredag være uden mellemlandinger, og lørdag-søndag kombineret skal mindst halvdelen af flyvningerne være uden mellemlandinger.

Fartplan

Der skal tages hensyn til det offentlige lufttransportbehov.

På mindst én af de daglige flyvninger skal der være forbindelse til flyruten Bodø-Oslo.

Endvidere gælder følgende for flyvninger mandag-fredag (lokal tid):

- Første ankomst i Bodø skal være inden kl. 10.00, og sidste afgang fra Bodø skal være efter kl. 17.00.

2.2. Flytype

Der skal anvendes fly (med faste vinger), som er godkendt til mindst 15 passagerer.

Luftfartsselskabernes opmærksomhed henledes især på de tekniske og driftsmæssige betingelser, der gælder for lufthavnene, herunder kort start- og landingsbane i Røst. Yderligere oplysninger fås ved henvendelse til: Luftfartstilsynet (Civil Aviation Authority), Postboks 8050 Dep, N - 0031 Oslo; tlf. (47) 23 31 78 00.

2.3. Billetpriser

- Basisprisen for en enkeltbillet (fuldt fleksibel) må i driftsperioden 1. februar 2002 til 31. marts 2003 ikke overstige 755 NOK, ekskl. moms og andre afgifter (http://www.toll.no/regelverk/avgiftsrundskriv/).

- Luftfartsselskabet skal overholde de til enhver tid gældende aftaler om indenrigsflyvning og skal tilbyde de rabatter, som indgår i disse aftaler.

- Der skal tilbydes sociale rabatter i henhold til gældende praksis.

2.4. Driftens kontinuitet

Antallet af aflyste afgange, som direkte kan tilskrives luftfartsselskabet, må ikke overstige 1,5 % af de planmæssige afgange på årsbasis.

2.5. Samarbejdsaftaler

Efter en licitationsprocedure, der begrænser adgangen til ruten Røst-Bodø til et enkelt luftfartsselskab, gælder følgende betingelser:

Billetpriser

- Alle tilslutningsbilletpriser til/fra andre flyruter skal tilbydes på lige vilkår for alle luftfartsselskaber. Undtaget herfra er tilslutningsbilletpriser til/fra andre ruter, som drives af tilbudsgiveren, forudsat at prisen maksimalt andrager 40 % af den fulde, fleksible billetpris.

- Der kan hverken optjenes eller indløses bonuspoint fra bonusordninger.

Transferbetingelser

- Alle betingelser opstillet af luftfartsselskabet i forbindelse med transfer af passagerer til eller fra andre luftfartsselskabers ruter, herunder tilslutningstider og gennemgående check-in af billetter og bagage, skal være objektive og ikke-diskriminerende.

3. ANDET

Denne forpligtelse til offentlig tjeneste erstatter forpligtelsen for ruten Røst-Bodø, som blev offentliggjort i De Europæiske Fællesskabers Tidende C 340 af 20. november 1999.

4. Yderligere oplysninger kan fås ved henvendelse til: Transport- og Kommunikationsministeriet Postboks 8010 Dep N - 0030 Oslo Tlf. (47) 22 24 82 41, fax (47) 22 24 95 72.

Dokumentationen kan også findes på Internettet:

http://www.odin.dep.no/sd/publ/publ.html/.

BILAG

TIL INDFØRELSEN AF FORPLIGTELSE TIL OFFENTLIG TJENESTE HVAD ANGÅR RUTEFLYVNING MELLEM RØST OG BODØ

JUSTERING AF KAPACITET/TILBUDTE PLADSER - KAPACITETSTILPASNINGSKLAUSUL

1. Formålet med kapacitetstilpasningsklausulen

Formålet med kapacitetstilpasningsklausulen er at sikre, at operatørens kapacitet/pladsudbud tilpasses ændringer i markedsefterspørgslen. Såfremt der sker en markant stigning i passagerantallet, så det overstiger nedennævnte grænser for antallet af solgte pladser på et givet tidspunkt (belægningsgraden), skal operatøren øge pladsudbuddet. På samme måde kan operatøren reducere pladsudbuddet, hvis der sker et markant fald i passagerantallet. Se nærmere i punkt 3.

2. Måling af belægningsgraden

Belægningsgraden undersøges og fastsættes i perioderne fra og med 1. januar til og med 30. juni og fra og med 1. august til og med 30. november.

3. Betingelser for ændring af driften/pladsudbuddet

3.1. Betingelser for forøgelse af kapaciteten

3.1.1. Kapaciteten/pladsudbuddet skal øges, når den gennemsnitlige belægningsgrad på de enkelte ruter, som forpligtelsen til offentlig tjeneste dækker, er over 70 %. Hvis den gennemsnitlige belægningsgrad på ovennævnte ruter overstiger 70 % i en af perioderne, der omtales i punkt 2, skal operatøren øge kapaciteten/pladsudbuddet med mindst 10 % på disse ruter, senest fra starten af næste IATA-sæson. Kapaciteten/pladsudbuddet skal øges, således at den gennemsnitlige belægningsgrad ikke overstiger 70 %.

3.1.2. Når kapaciteten/pladsudbuddet øges i henhold til ovenstående, kan den nye drift foretages med fly med mindre pladskapacitet end angivet i den oprindelige licitation, såfremt operatøren ønsker det.

3.2. Betingelser for kapacitetsnedskæring

3.2.1. Kapaciteten/pladsudbuddet kan reduceres, når den gennemsnitlige belægningsgrad på de enkelte ruter, som forpligtelsen til offentlig tjeneste dækker, er under 35 %. Hvis den gennemsnitlige belægningsgrad på ovennævnte ruter ligger under 35 % i en af perioderne omtalt i punkt 2, kan operatøren reducere kapaciteten/pladsudbuddet med højst 25 % på disse ruter fra første dag efter ovennævnte perioders udløb.

3.2.2. På ruter med over to daglige afgange i hver retning skal en kapacitetsnedskæring i overensstemmelse med punkt 3.2.1 ske ved at begrænse antallet af afgange. Denne regel kan kun fraviges, hvis operatøren anvender et fly med større pladskapacitet end minimumskravet i bestemmelserne om indførelse af forpligtelse til offentlig tjeneste. I så fald kan operatøren anvende et mindre fly, dog ikke med mindre kapacitet end minimumskravet i bestemmelserne om indførelse af forpligtelse til offentlig tjeneste.

3.2.3. På ruter med kun en eller to daglige flyvninger i hver retning kan en nedskæring af pladsudbuddet kun ske ved anvendelse af fly med mindre kapacitet end fastsat i bestemmelserne om indførelse af forpligtelse til offentlig tjeneste.

4. Procedurer for ændringer i driften

4.1. Transport- og kommunikationsministeriet har i henhold til loven ansvar for godkendelse af operatørens forslag til fartplaner, herunder ændringer i driften. Der henvises til transport- og kommunikationsministeriets cirkulære N-8/97, som indgår i licitationsmaterialet.

4.2. Hvis kapaciteten skal øges i henhold til punkt 3.1, skal der indgås en fartplansaftale om den nye kapacitet/det nye pladsudbud mellem operatøren og amtet (amterne), som er den relevante administrative enhed.

4.3. Hvis der skal tilbydes ny kapacitet i overensstemmelse med punkt 3.1, og der ikke kan opnås enighed mellem operatøren og amtet (amterne), som er den relevante administrative enhed i henhold til punkt 4.2, kan operatøren anmode om transport- og kommunikationsministeriets godkendelse i henhold til punkt 4.1 af en ny fartplan for den nye kapacitet/det nye pladsudbud. Dette betyder ikke, at operatøren kan anmode om godkendelse af en fartplan, der ikke indebærer den krævede kapacitetsforøgelse. For at ministeriet kan godkende operatørens forslag, skal der være vægtige grunde til, at fartplaner med den nye kapacitet/det nye pladsudbud adskiller sig fra de betingelser, som amtet (amterne) accepterede i sin/deres egenskab af administrativ enhed i henhold til punkt 4.2.

5. Uændret kompensation ved kapacitetstilpasning

5.1. Kompensationssummen forbliver uændret, når kapaciteten øges i henhold til punkt 3.1.

5.2. Kompensationssummen forbliver uændret, når kapaciteten reduceres i henhold til punkt 3.2.